
		
			

			

			

			

			

			Per als meus fills,

			 l’amor que sento per ells sempre serà infinit

			

			

			

			

			

			

			Les coses em commouen profundament.

			No m’agradaria perdre’m la intensa alegria d’això.

			Introducció

			

			Soc una persona amb alta sensibilitat (que també es coneix com a PAS) i, per a mi, descobrir-ho va ser una alegria i alhora una tranquil·litat. Des d’aquell moment, he vist el mateix efecte en moltes altres persones i per això m’he decidit a escriure aquest llibre, per donar a conèixer el tret de personalitat que molts de nosaltres compartim i que de ben segur molts ignoren, i aquest és el motiu pel qual pateixen.

			M’he sentit dir de tot durant anys, especialment per les persones que m’han tractat més íntimament: que dono moltes voltes a les coses, que no cal que em passi la nit sense dormir pel comentari insubstancial que m’han fet, que em prenc les coses massa seriosament, que soc massa emotiva, que no pot ser que no contesti els missatges immediatament, que tinc el nas massa fi o que soc una senyoreta molt exigent perquè hi ha teixits que no suporto portar posats. També hi ha hagut comentaris positius, com ara que encomano alegria o que les flors tenen colors molt més bonics gràcies a les meves fotos (la meva afició a fer fotos més o menys artístiques a les flors ha esdevingut una col·lecció de centenars de fotografies precioses de totes les que he anat trobant pel camí) o, fins i tot, que n’és de fàcil i còmode, estar al meu costat, perquè faig la vida agradable.

			En tots dos casos, la persona que em parla està apel·lant al meu tret de personalitat característic: l’alta sensibilitat. Soc altament sensible, com probablement ho era el meu pare —encara que malauradament mai vaig poder fer-li el test per tenir-ne una constatació definitiva—, i com ho és el meu fill petit. Com en la majoria dels casos, és un tret de personalitat que s’hereta, que passa de generació en generació i, per tant, en una mateixa família hi trobem més d’una persona que comparteix aquesta mateixa característica.

			Com a psicòloga, el fet de descobrir l’alta sensibilitat també em va ajudar, i professionalment hi ha un abans i un després a partir d’aquell moment. De fet, vaig conèixer l’existència d’aquest tret per pura casualitat, a través del meu fill petit.

			Tinc dos fills meravellosos, el millor que m’ha passat mai a la vida, com no pot ser d’una altra manera. Tots dos són persones fantàstiques, diferents com la nit i el dia, com va dir una vegada el meu pare: «El petit és igual que el gran, però del revés». Cadascun té una personalitat pròpia, i veure’ls créixer i convertir-se en persones cada vegada més adultes, més autònomes, amb un lloc al món i a la societat que els hem regalat, és un privilegi i un orgull com a mare i com a dona. El meu fill gran va ser el meu descobriment de la maternitat, la meva primera experiència intensa, la qual em suposava un repte que no m’havia imaginat tenir abans. És un noi amb un món interior ric i complex que comparteix amb molt poca gent, i un filòsof o historiador en potència. També té un do pels idiomes i el llenguatge en general; definitivament, no té una ment científica, sinó que és un intel·lectual. Serà tot allò que ell decideixi ser el dia que s’adoni de totes les virtuts i les fortaleses que té, però primer ha de passar per la difícil etapa de l’adolescència i per descobrir-se a si mateix com a jove, ara que ja ha deixat de ser un nen.

			El meu fill petit va ser el segon gran repte de la meva vida, i a més una sorpresa gran. Pensava que criar el segon seria una continuació del primer, però en realitat va ser un aprenentatge des de zero. Després he sabut que és una experiència que compartim la majoria de pares i mares: poca cosa del que has après amb el primer fill et serveix per al segon, ja que cadascun és diferent i té necessitats específiques i úniques. El meu fill petit és tan fantàstic com el gran, però des dels primers dies tenia algunes peculiaritats que em van cridar l’atenció.

			«És clar, com que ets psicòloga et fixes en coses que els altres no consideren importants», em deien. No és cert del tot: sí que em fixo en coses que els altres no perceben tan fàcilment, però no és perquè sigui psicòloga, sinó perquè soc una persona amb alta sensibilitat, i això m’ha facilitat moltíssim l’exercici de la meva professió. En fi, anem al tema, que sempre dono massa voltes a les coses, ho reconec. Des de nadó, i comparant-lo amb els records que tenia del meu primer fill en la mateixa etapa, vaig veure que aquest segon es comunicava d’una manera diferent que el primer; estava molt més atent a les persones que tenia al voltant i feia esforços per interaccionar-hi, tot i que encara no parlava. Es fixava molt en les persones que estaven amb ell i reaccionava d’una manera molt evident als estímuls que elles li enviaven. Recordo amb molt d’afecte com li canviava l’expressió quan el seu germà gran era a prop i com buscava que el fes riure. Quan el gran feia alguna cosa per fer-li gràcia, la riallada del petit era sonora, d’aquelles que costen d’oblidar. I l’orgull del gran de provocar aquest efecte en el seu germà tampoc és dels records que s’obliden fàcilment.

			Un altre dels fets que em va cridar l’atenció des dels seus primers mesos de vida va ser la reacció a alguns sorolls estridents, com ara una moto que passés pel carrer o el soroll de l’aspiradora a casa. Quan sentia algun d’aquests sons se sobresaltava, per molt que els veiés venir, i plorava tapant-se les orelles, com si li fessin mal. Primer vaig pensar que tenia algun tipus de problema auditiu i el vaig portar a l’otorrinolaringòleg, que li va fer una revisió general de l’oïda i va determinar que orgànicament no hi havia cap problema; el nen hi sentia perfectament i no presentava cap lesió ni mal funcionament. La seva reacció havia de tenir alguna altra explicació, però no me’n va saber donar més motius. Ara sabem que era per la seva alta sensibilitat i pel fet que encara no havia desenvolupat tolerància als sons molestos.

			Al cap d’un temps vaig llegir un article de la psicòloga americana Elaine N. Aron, la persona que va parlar d’alta sensibilitat per primera vegada i la que més ha investigat i escrit sobre aquest tema. Ella parlava dels nens altament sensibles i les seves característiques, i tot va començar a tenir sentit. De fet, vaig sentir per primera vegada el que després m’han transmès tantes i tantes persones que es descobreixen el tret en elles mateixes o en els seus fills: l’article, que en general parlava sobre els infants amb alta sensibilitat, descrivia perfectament el meu fill. Quina sensació tan estranya i alhora quin alleujament conèixer les causes que expliquin per què el meu fill és com és, una característica que jo ja li havia detectat. A partir d’aquí, tot es va precipitar: vaig fer una immersió en tot el que vaig poder llegir i aprendre del tret de personalitat que ens uneix, i fins aquí hem arribat, fins a l’escriptura d’aquest llibre tan important per a mi.

			Com deia abans, en l’àmbit professional el fet de conèixer el tret de l’alta sensibilitat també ha produït canvis en la meva vida: ha contribuït a millorar la meva capacitat d’ajudar els altres. Els professionals de la salut mental sempre busquem categoritzar el que els passa a les persones que ens venen a demanar ajuda i mirem d’encaixar el pacient en algun tipus de trastorn o altre, saber exactament quin és l’origen del seu patiment per tal de poder acompanyar-lo en una millora del seu estat general. Aquest és l’objectiu principal de tota teràpia.

			Feia anys que observava que hi havia persones que acudien a mi amb molt de patiment, però que no s’ajustaven del tot en cap categoria, no semblava que patissin cap depressió, ni cap trastorn obsessiu o fins i tot cap trastorn bipolar, encara que tenien molts símptomes que els feien candidats a aquest diagnòstic. Tampoc responien gaire positivament als tractaments estàndards que sabem que funcionen bé per a aquests trastorns, ni a la medicació psiquiàtrica amb la qual moltes d’elles venien.

			Des del moment en què vaig poder avaluar amb un test el seu grau de sensibilitat i vaig adonar-me que la majoria eren persones amb alta sensibilitat que estaven descompensades per algun motiu, generalment ambiental, la meva feina va canviar radicalment i vaig ser capaç de donar-los una ajuda de millor qualitat. Moltes vegades diagnostiquem trastorns mentals sense adonar-nos que no ho són, sinó que les persones que ens venen a veure tenen una alta sensibilitat i que porten una vida poc adequada per al seu tret; una vida que els estressa fins a tal punt que es bloquegen o comencen a tenir símptomes greus com a senyal que alguna cosa no va bé.

			Com veurem més endavant, reconèixer qui ets, què necessites i adequar la vida a la teva manera de ser és, en la majoria dels casos, el millor tractament que podem oferir.

			Tant si ets una persona amb una sensibilitat especial, sospitosa de ser altament sensible, si ja has identificat del tot el teu tret perquè el coneixes i te n’has informat, com si ets una persona que conviu amb algú altament sensible, desitjo que aquest llibre et sigui d’utilitat per acabar de donar sentit al que sents i experimentes, per donar resposta a les inquietuds relacionades amb el tret de personalitat que ens ocupa i per arribar a convence’t que tenir alta sensibilitat, com diu Elaine N. Aron, és un do. Per molt que es pugui arribar a patir, la sensibilitat que tens sempre és un regal.

			Si ets un professional de la salut mental que disposa de poca informació sobre el tret de personalitat de l’alta sensibilitat, aquest llibre t’ajudarà a descobrir-lo i obrirà noves portes a la teva feina diària amb les persones que tractes. Poder estalviar diagnòstics erronis a les persones amb alta sensibilitat és el meu objectiu principal, ja que normalitzar el que és normal, despatologitzar el que no és una malaltia i veure la dimensió real del patiment de la persona és convertir-se en un professional millor.

			Des del punt de vista personal, escriure aquest llibre m’ha ajudat a endreçar el garbuix d’idees que tenia al cap des de feia molt de temps. Ja fa anys que em dedico a fer xerrades i tallers sobre l’alta sensibilitat i sobre altres temes relacionats amb les meves especialitats: l’educació emocional, el trauma psicològic, el dol i les addiccions. Escriure i posar en ordre idees i conceptes m’ha fet conscient del camí recorregut fins ara, de la quantitat de persones a qui he tingut l’oportunitat de conèixer i de poder ajudar des de fa vint-i-cinc anys i de la importància del coneixement i de la informació per poder portar una vida satisfactòria.

			Agraeixo profundament l’oportunitat de poder escriure sobre la meva passió. També agraeixo la confiança que els meus pacients dipositen dia rere dia en la meva feina; de vegades ho faig millor, d’altres no tant, però sempre, sempre, m’esforço per estar a l’altura d’aquesta confiança i intentar acompanyar cadascuna d’aquestes persones el millor que sé. I finalment agraeixo a la meva família i als meus amics l’amor i la força que em donen. Soc afortunada de tenir-los a tots a la meva vida, i m’ho repeteixo cada dia.

		


		
			1

			Descobrir el tret d’alta sensibilitat

			QUÈ ÉS L’ALTA SENSIBILITAT? ELS COMPONENTS PRINCIPALS DEL TRET DE PERSONALITAT

			Soc una persona amb alta sensibilitat. PAS, en diuen. No una persona molt sensible, com tantes altres, sinó una persona amb alta sensibilitat, que sembla que s’ha descobert fa poc. I es veu que no som gaires, però que tampoc som poques, dues o tres de cada deu. I què vol dir això? Doncs miraré d’explicar-me. Segons sembla, el meu sistema nerviós processa la informació d’una manera més profunda i intensa que les persones que no tenen aquest tret (m’ha dit el meu psicòleg que és un tret de personalitat, que no m’he de preocupar perquè ni estic boja ni tinc cap problema).

			Et posaré un exemple a veure si s’entén millor: on tu vas viure un moment agradable prenent el cafè al sol, fora a la terrassa després de dinar, amb una conversa entretinguda i un petó que vaig improvisar, jo vaig viure en el mateix instant una imatge de colors vius (el contrast dels teus cabells canosos i despentinats amb la foscor de les teves ulleres de sol i el jersei blau marí de coll alt), una sensació d’escalfor més que agradable a la cara quan feia una estona que hi sentia el sol, una olor de cafè intensa, un desig grandíssim de sentir-te a prop meu (per això et vaig besar), la tendresa i la humitat dels teus llavis, que es van traduir en una sensació d’esborronament que em va recórrer tot el cos, el regust de tabac de la teva boca, la sobtada sensació de la brisa que em va moure els cabells i me’ls va portar a la cara, i el soroll estrident d’un cotxe que va trencar el silenci del racó on sèiem. Mentre tu em vas gaudir d’una conversa agradable i vas notar la meva inquietud quan necessitava saber què fèiem allà exactament, jo vaig observar el gest imperceptible de la teva boca quan et prens uns segons per pensar el que vols dir, vaig escoltar les teves paraules mentre m’arribava la sensació de cansament dels teus ulls o el lleuger tremolor de la mà en segons quines frases. Vam viure el mateix moment, però de diferents maneres, amb diferents intensitats. Per a mi el món és esgotador, amor meu, hi ha massa inputs que m’arriben al mateix instant i que no puc evitar enregistrar, processar i posteriorment analitzar. Aquest és el meu món des que tinc ús de raó.

			No soc especial, no tinc res que em faci millor o pitjor que qualsevol altre, però sí que tinc unes necessitats de les quals m’he de fer càrrec. Em distancio de la gent perquè no em fereixin, necessito sentir-me molt segura per obrir-me i confiar. Necessito gent a prop meu, sentir que tinc connexions especials amb qui m’envolta, però alhora necessito el meu espai per processar tot allò que em supera; temps i espai per a mi i les meves cabòries interminables. Necessito saber-me especial per tu i donar-te un significat únic, tot sabent que res no és etern, que tu no el sents com jo. Per a mi no hi ha mitges tintes, el que visc, penso i sento és el que tu pots viure, pensar i sentir en una muntanya russa constant; tan aviat ets a dalt i tens el món als teus peus (em sento invencible, immortal moltes vegades) com estàs baixant en caiguda lliure i de manera descontrolada, amb la por de la inevitable topada amb el terra, un xoc que no s’acaba de produir mai del tot perquè sempre hi ha un moment en què tornes a pujar. I durant les pujades i les baixades tinc la necessitat de parar el trajecte (com si es pogués aturar el temps, soc conscient de la impossibilitat del que vull fer) per analitzar i pensar què estic fent en realitat, cap a on em va millor anar o quines seran les conseqüències del que estic a punt de fer. Tot alhora i sumant-li els cinc sentits, que m’envien olors, sons, imatges, textures i gustos constantment, que m’atabalen amb un munt d’informació que no necessito però que no puc evitar recollir i classificar. Sense descans, contínuament.

			Saps quin és el meu gran descobriment a la vida? Que tot passa. Per molt forta, magnífica, intensa, exagerada o desesperant que sigui la sensació que puc tenir en un moment determinat, per molt que pugui pensar i sentir que no s’acabarà mai i que estaré així per sempre més i no em passarà per molt que transcorrin els anys, he descobert que no és així, que tot passa. Només he de deixar avançar el temps i donar-li l’espai necessari perquè el que ara em sembla una muntanya impossible d’escalar després sigui un altre repte superat. Serà el meu lema a partir d’ara, me l’aniré repetint cada vegada que la teva absència se’m faci insuportable: «Tot passa».

			
			El meu somni és escriure ficció. Com la majoria de persones amb alta sensibilitat, soc creativa i tinc una gran riquesa interior, un món ple de pensaments i imaginació que podria perfectament convertir en novel·la. Quan vaig escriure aquest text al meu blog, l’any 2018, no m’imaginava en cap cas que m’acabaria convertint en una experta en alta sensibilitat. I l’expertesa ve per la quantitat de persones amb aquest tret de personalitat que han acudit a la meva consulta durant anys, que han sentit que alguna cosa no els funcionava bé, que havien passat de professional en professional sense trobar resposta a les seves inquietuds, que havien estat incapaces de trobar una explicació a la seva diferència. Totes tenen en comú que se senten diferents, especials, estranyes, comparades amb la majoria de persones que les envolten, però sense una explicació del que els passa. No encaixen en cap diagnòstic de trastorn mental, perquè probablement (i majoritàriament) no el tenen, però tot i així perceben que alguna cosa no acaba de funcionar en la seva manera de relacionar-se amb elles mateixes i el món en general.

			Si sempre t’has considerat una persona diferent de les altres, o els altres t’ho han fet sentir així, potser aquest llibre t’ajuda a deixar de sentir-te la «rareta» que has estat sempre. Si t’han dit o tu mateix has pensat que «ets una exagerada», «pesada, tot et molesta», «no se’t pot dir res, tot t’ho prens a la valenta» o «deixa de donar tanta importància a aquestes ximpleries», potser a través de la comprensió del teu tret de personalitat podràs fer les paus amb aquesta sensació de no ser entès. O si no t’han permès (o tu mateix t’has inhibit en aquest sentit) expressar les emocions tal com les has viscut, perquè t’han titllat de persona «dramàtica», «ploramiques» o «dèbil», a través de la lectura dels pròxims capítols entendràs que ser sensible no és ser més vulnerable o més feble que els altres i que mostrar les emocions és la manera més saludable que tenim per canalitzar-les i deixar-les passar.

			Aquesta és una de les primeres descripcions que una persona amb alta sensibilitat, quan arriba a la consulta d’un psicòleg, fa de si mateixa quan se li pregunta què té: «No ho sé, noto que alguna cosa no va bé però ningú em sap dir què tinc». Encara hi ha poc coneixement del tret de personalitat de l’alta sensibilitat entre el món sanitari en general, i dins del món de la salut mental en particular.

			Des del punt de vista dels professionals de la salut mental sempre s’intenta classificar les persones que pateixen, o que demanen ajuda pel seu patiment, dins d’una de les categories dels principals manuals diagnòstics que tenim a l’abast, com ara el DSM-V[1] o el CIE-10,[2] però no sempre s’aconsegueix aquest objectiu. És una opinió personal, però ara ja fa molts anys que m’hi dedico i he vist centenars de persones que patien en diferents graus i per diferents motius, i hi ha moltes ocasions en què realment no es pot determinar una patologia específica o clara. En alguns casos, certament hi havia algun tipus de trastorn mental ben clar, alguna cosa en el seu funcionament mental no deixa que la persona pogués tenir una vida adaptada al seu entorn i requereix atenció psiquiàtrica i/o psicològica. El criteri d’adaptabilitat, la possibilitat de funcionar correctament dins de l’entorn en què es troba la persona, és el més important a l’hora de tenir en compte la diferència entre la normalitat i el trastorn. Però actualment estem portant a un extrem el fet de patir i estem convertint en patològics alguns conjunts de símptomes o funcionaments personals que, si ho pensem bé, no ho són.

			Un exemple del que estic explicant és el procés de dol, especialment per pèrdues potencialment traumàtiques per la naturalesa de la relació amb la persona que no hi és o per les circumstàncies de la mort. Quan algú es troba vivint un procés de dol experimenta una sèrie d’emocions característiques i mostra una simptomatologia de vegades semblant a la d’una depressió: tristesa, desmotivació general, plor constant, incapacitat o dificultats per seguir la vida normal, etc. El nostre cervell necessita un temps, de vegades molt llarg, per acceptar una pèrdua, especialment quan és important i afecta de manera molt intensa la persona que l’està vivint. Perdre una parella, la persona amb qui s’ha compartit la vida durant un temps; perdre un fill, que és la situació més antinatural que podem trobar-nos, que algú molt proper i estimat de sobte ja no sigui mai més a les nostres vides, són fets difícils d’assumir i que requereixen un procés dolorós i moltes vegades llarg.

			Però tots estem preparats per afrontar processos de dol. Només necessitem temps i que es respecti les necessitats sorgides d’aquest procés d’acceptació, que no es compliqui amb exigències i demandes de l’entorn. El problema és que moltes vegades és aquest entorn el que obliga la persona que està immersa en el seu procés de dol a «superar-ho» com més aviat millor, convertint les seves reaccions, necessitats i emocions en un problema que ha de ser «curat». No volem veure patir els que estimem, ja s’entén, i perquè no pateixin els portem al metge perquè plora molt, no deixa de parlar de la persona que ja no hi és, està constantment trista o ja no té interès per coses que abans la distreien. I el metge, que fa bé la seva feina, intentarà ajudar aquesta persona a sentir-se millor mitjançant la medicació de la qual disposa. A partir d’aquí, una persona que només necessitava temps i espai per transitar pel dol i adaptar-se a la pèrdua tan important que ha patit, s’ha convertit en una persona malalta que necessita medicació i que no pot funcionar a la societat tal com se n’espera.

			M’agrada molt la manera com ho explica un dels personatges secundaris de Sara Alexi al llibre A Handful of Quiet[3] (‘Un grapat de calma’):

			
			«... Fa cinc anys que es va morir el meu marit. El trobo a faltar. El ploro. Sí, fa cinc anys que el ploro, però què són cinc anys comparat amb tots els anys que vam estar casats i després de tot el que vam passar? Aquest és el vostre problema, doctors...».

			«Vosaltres agafeu un repte humà, com el dol o la tristesa, i li poseu un nom sofisticat i es converteix en alguna cosa pitjor, una cosa tan gran que la persona no creu que pugui superar tota sola...».

			«... si és una malaltia, com ho podem afrontar sense vosaltres? Vosaltres mateixos fabriqueu pacients amb les vostres etiquetes. Nosaltres encara ens enfonsem més amb les vos-tres malalties etiquetades fins que acudim a vosaltres suplicant les vostres drogues i experiència, convençuts que deveu saber molt més que nosaltres, ja que poseu al nostre patiment un nom tan seriós. Però poseu-li un nom com Tristesa Natural o, fins i tot, anomeneu-la Un Repte Humà, i de sobte no és res que hàgim de témer, sinó un succés que hem de superar...».

			«... Fa deu minuts que estic dreta aquí dient-li coses amb sentit i en aquesta estona el meu dol no s’ha mogut ni un centímetre. Encara trobo a faltar el meu marit, encara em fa mal el cor quan penso en ell, encara em sento sola a la meva casa de New Jersey, encara em sento vella, i aquestes són les coses que m’entristeixen. Així que no s’ha curat res. L’única cosa que ha canviat és la seva percepció, perquè vostè ara és una mica més savi...».

			«... Des de quan no és normal sentir la pèrdua després de la mort de la teva parella, la solitud quan els teus fills viuen tan lluny, la tristesa perquè hi ha milions de persones que passen gana al món... i la frustració perquè a les meves cames els costa mitja hora portar-me fins al lavabo?...».

			
			El testimoni desesperat d’aquesta dona, que se suposa que ja té una certa edat i moltes experiències a la vida, és el resum exacte del que explicava anteriorment. A la societat actual hem convertit moments vitals i universals, com la mort de la parella, la solitud quan els fills se’n van de casa o la frustració per la pèrdua de mobilitat a la vellesa, en trastorns, malalties o condicions mentals que han de ser abordades pels metges i cronificades amb medicaments. «Fabriquem pacients amb les nostres etiquetes», és ben cert en molts casos. I en realitat només hem de normalitzar certes situacions de la vida, per molt injustes i doloroses que siguin, i permetre’n l’expressió o respectar les necessitats de qui les pateix.

			I així com hem convertit molts processos de dol en depressions, també hem convertit moltes persones amb un tret de personalitat com el que ens ocupa, persones amb alta sensibilitat, en persones estranyes, antisocials, autistes, amb dèficit d’atenció, amb trastorns de l’estat d’ànim o trastorns ansiosos.

			Quants de nosaltres, persones altament sensibles, no ens hem sentit dir alguna de les expressions que mencionava anteriorment? «Ets una ploramiques», «exagerada», «dramàtica», «massa sensible, això no és normal», «dones massa voltes a les coses», «no cal que busquis tres peus al gat», «tens massa manies», «ets una bruixa» (aquesta en concret és de les poques atribucions que em va fer gràcia, ja que la trobo una manera afectuosa de dir-te que tens una gran intuïció), «veus fantasmes»... i una llista d’atribucions que segurament ens farien somriure a tots per la màgica coincidència.

			En realitat, tota aquesta queixa de l’entorn confirma que les PAS tenen certes característiques que les fan diferents, amb un funcionament que s’aparta una mica del de la majoria. Això no les fa estranyes ni malaltes, només diferents de la resta. I l’univers necessita la diferència, la vida evoluciona amb la diferència. La diferència, quan és tan àmplia en quantitat com ho és el nombre de persones amb alta sensibilitat en la població general, no és cap trastorn ni cap patologia.

			
			S’estima que aproximadament entre un 20 i un 30 % de les persones presenten aquest tret de personalitat. Quan n’hi ha tantes que viuen sense gaires problemes amb aquesta manera de ser, no podem considerar que sigui una excepció, un problema, una síndrome o una patologia. Simplement és això: una manera de ser. I, com a tal, cal respectar-la i comprendre-la.

			

			Evolutivament parlant, podem entendre per què la majoria de les persones no són altament sensibles, ja que no seria pràctic ni probablement hauríem arribat a dominar la Terra com ho fem actualment.

			Gran emocionabilitat i empatia

			
			
			
			

			
			
			
			
			
			
			
			
			
			Sensibilitat a les subtileses i la informació sensorial

			
			
			
			
			
			
			
			
			

			
			Sobreestimulació o saturació

			
			
			
			
			
			
			COM SÉ SI SOC PAS? AVALUACIÓ DEL TRET DE PERSONALITAT

			
			
			
			
			
			
			
			
			
			
			
			
			UNA MICA DE CIÈNCIA: QUÈ ENS DIUEN ELS ESTUDIS

			
			
			
			
			
			
			
			
			
			
			
			
			
			
			
			
			
			
			
			
			
			
			
			

			
			
			
			
			
			TAN IGUALS I TAN DIFERENTS: L’ALTA SENSIBILITAT I ALTRES TRETS DE PERSONALITAT

			
			
			
			
			
			
			
			
			
			
			
			
			
			
			
			
			
			

			
			
			
			
			
			
			
			
			
			
			
			
			
			
			
			
			LA PERSPECTIVA DE GÈNERE: SER HOME I ALTAMENT SENSIBLE, UN REPTE

